ይሁን እንጂ፣ የኦሮሚያ ክልል በአዲስ አበባ ከተማ ላይ ያለውን ህገ-መንግሥታዊ “ልዩ ጥቅም” አስመልክቶ በቀረበው የሚኒስትሮች ምክር ቤት መግለጫ መሰረት “ልዩ ጥቅም” በሚል ከቀረቡት ነጥቦች ውስጥ አብዛኞቹ የክልሉና የሕዝቡ ሕገ-መንግስታዊ መብቶች ናቸው። በመሰረቱ ሕገ-መንግስታዊ መብት ማክበርና ማስከበር የመንግስት ግዴታና ኃላፊነት ነው። ሕገ-መንግስታዊ መብት ከአገልግሎት አቅርቦት እና የተፈጥሮ ሃብት አጠቃቀም ጋር የተያያዘ “ልዩ-ጥቅም” አይደለም። በመግለጫው ውስጥ እንደ ልዩ ጥቅም የተጠቀሱት በሙሉ ለኦሮሚያ ክልል ብቻ ሳይሆን ለሁሉም ክልሎችና ሕዝቦች የተሰጡ ሕገ-መንግስታዊ መብቶች ናቸው። በዚህ መሰረት፣ በዚህ ረቂቅ አዋጅ የኦሮሚያ ክልል ከሌሎች ክልሎችና ሕዝቦች ምንም የተለየ ጥቅም አልተከበረለትም። የኦሮሚያ ልዩ-ጥቅም ጉዳዩን በንፅፅር ለማየት እንዲቻል የሕገ-መንግስቱን ድንጋጌዎች እና የሚኒስትሮች ምክር ቤት መግለጫን ጎን-ለጎን አያይዘን እንደሚከተለው አቅርበናል።
